‹‹ሱዳን የተደገሰላትን የጦርነት ወጥመድ በመተው ችግሩን በድርድር ለመፍታት ቁርጠኛ መሆን አለባት››ጀነራል ብርሃኑ ጁላ የኢፌዴሪ ጦር ኃይሎች ጠቅላይ ኢታማዦር ሹም
አዲስ አበባ፡- ሱዳን በሦስተኛ ወገን የተደገሰላትን የጦርነት ወጥመድ ወደ ጎን በመተው የድንበሩን ጉዳይ በድርድር ለመፍታት ቁርጠኛ መሆን እንዳለባት የኢፌዴሪ ጦር ኃይሎች ጠቅላይ ኢታማዦር ሹም ጀነራል ብርሃኑ ጁላ አሳሰቡ። የትግራይ ሕዝብ ጁንታው ተመልሶ እንደሚመጣ አስመስለው ባዶ ህልም በሚነዙ አካላት ሳይደናገር ለክልሉ ጊዜያዊ አስተዳደር እያደረገ ያለውን ደጋፍ አጠናክሮ ሊቀጥል እንደሚገባ አመለከቱ። ኢታማዦር ሹሙ ጀነራል ብርሃኑ ጁላ ወቅታዊ ጉዳይን አስመልክቶ ከኢትዮጵያ
ዜና አገልግሎት ጋር ባደረጉት ቃለምልልስ
እንዳስታወቁት፣ ኢትዮጵያና ሱዳን የሚገጥማቸው የውስጥ ችግር ያልበገረው ረዥም ዘመናትን ያስቆጠረ ወዳጅነት እንዳላቸው አስታውሰዋል። ከአንድ ዓመት በፊት ሱዳን የገጠማት ፖለቲካዊ ችግር ሱዳናውያንን ሳይጎዳ በሰላም እልባት እንዲያገኝ በማድረግ የኢትዮጵያ ሚና ከፍተኛ ነበር።የኢፌዴሪ መንግሥት በጽንፈኛው የህወሓት ጁንታ የሕግ ማስከበር እርምጃ እየወሰደ ባለበት ወቅት የሱዳን ጦር የኢትዮጵያን ሉዓላዊ ድንበር ጥሶ መግባቱን የጠቆሙት ጀነራል ብርሃኑ ጁላ፣ ይህም አገራቱ ካላቸው ወዳጅነት አንጻር ከሱዳን የማይጠበቅ አሳዛኝ ተግባር ነው ብለዋል። የሱዳን ጦር የኢትዮጵያን ሉዓላዊ ድንበር ጥሶ ከመግባቱ ጀርባ የግድቡን ድርድርና ግንባታ ማስተጓጎልን ያለመ ሦስተኛ አካል መኖሩን ጠቅሰዋል። ይህ አካል ኢትዮጵያ የሕግ ማስከበር እርምጃ ላይ መሆኗንና ሱዳን ደግሞ ፖለቲካዊ ሽግግር ላይ መገኘቷን እንደ መልካም አጋጣሚ መጠቀሙንም አመልክተው፣ በሁለቱ ሀገራት ድንበር አካባቢዎች የሚፈጠሩ ችግሮች አዲስ አለመሆናቸውንና በሰላም ሲፈቱ መቆየታቸውን ጠቁመዋል ፤ የአሁኑ ግን የሦስተኛ ወገን እጅ ስላለበት ችግሩ ጎላ ብሎ ወጥቷል ብለዋል። ሆኖም ኢትዮጵያ ችግሩን በሰላም መፍታት እንጂ ከወዳጅ ሀገር ሱዳን ጋር ወደ ጦርነት መግባት እንደማትፈልግም ገልጸው፣ ሱዳንም በሦስተኛ ወገን ከተደገሰላት የጦርነት ወጥመድ ወጥታ ችግሩን በድርድር ለመፍታት ቁርጠኛ መሆን እንዳለባት አመልክተዋል። በቅርቡም ጉዳዩን በሚመለከት በሁለቱ ሀገራት ወታደራዊ ተቋሞች ደረጃ ንግግር ለማድረግ ቀጠሮ መያዙንም ጠቁመዋል። በመተከል የተጀመረው የህግ ማስከበር እርምጃ በዞኑ የሚንቀሳቀሰው ሽፍታ እንቅስቃሴ ከግምት ወስጥ ባስገባ መልኩ ተጠናክሮ መቀጠሉንም የተናገሩት ጀነራል ብርሃኑ ጁላ፣ ሽፍታው ካለው ባህሪ አንጻር እንቅስቃሴው የሚገታው የጸጥታ ተቋማት ከሚወስዱት እርምጃ በተጓዳኝ ጠንካራ መንግሥታዊ መዋቅርና የሕዝብ አደረጃጀት በመፍጠር መሆኑን ገልጸዋል። በዞኑ ይህን ታሳቢ ያደረገ መንግስታዊ አደረጃጀትና ማህበረሰቡም አካባቢውን እንዲጠበቅ የሚያደርግ አሰራር እየተዘረጋ ነው ብለዋል። እስካሁን በተወሰደው እርምጃም በርካታ የህገ ወጥ ቡድኑ አባላት መደምሰሳቸውንም ገልጸዋል፡፡ የሀገር መከላከያ ሰራዊት በትግራይ ክልል የተደበቁ ቀሪ ተፈላጊ የጁንታው አባላትን ከማደን ተግባር ጎን ለጎን ክልሉን መልሶ በማደራጀት ረገድ ከፍተኛ ድጋፍ እያደረገ መሆኑንም አስታውቀዋል። ከመከላከያ ሰራዊትና ሌሎች የፌዴራል ጸጥታ ተቋማት የተውጣጡ አንድ ሺህ የሚሆኑ አባላት ያለው መንግሥት በክልሉ እያደረገ ያለው ሰብአዊ ድጋፍ እስከ ቀበሌ እንዲዳረስ እየሰሩ መሆኑንም ጠቁመዋል። ይህ ባለበት ሁኔታ ጁንታው ተመልሶ እንደሚመጣ አስመስለው ባዶ ህልም በመንዛት ሕዝብን ለማደናገር የሚሞክሩ አካላት እንዳሉም አንስተዋል። ጁንታው በአሁኑ ወቅት ዝቅተኛው ወታደራዊ አደረጃጀት እንኳ እንዳይኖረው ተደርጎ በመደምሰሱ ምክንያት እንኳንስ ሊደራጅ ቀርቶ አመራሮቹ በየገደሉ ተበታትነው እየተያዙ ይገኛሉ ብለዋል። የትግራይ ሕዝብ ለበርካታ ዓመታት በህወሓት ጁንታ ስር ተጎሳቅሎ ኖሯል፤ ይህን የስቃይ ዘመን ተመልሶ እንዲመጣበትም እንደማይፈልግ ያመለከቱት ጀነራሉ፣ የትግራይ ሕዝብ የክልሉ ጊዜያዊ አስተዳደርን በማገዝ ረገድ እያደረገ ያለውን አስተዋጽኦ አጠናክሮ እንዲቀጥል ጥሪ አቅርበዋል።አዲስ ዘመን ጥር 13/2013